KIRJALLINEN KYSYMYS E-0548/00

esittäjä(t): Daniel Hannan (PPE-DE) komissiolle

(28. helmikuuta 2000)

Aihe: Jalkapallon MM-kisojen liput

Viitaten kirjalliseen kysymykseeni E-2342/99(1) annettuun vastaukseen, voisiko komissio vielä nimetä ne komission virkamiehet, jotka saivat lippuja jalkapallon MM-kisoihin, ja kertoa tuleeko tällaisista lahjoista tehdä ilmoitus, minkälaisia sääntöjä henkilökunnalle on annettu lahjojen vastaanottamisesta ja aikooko komissio muuttaa menettelytapojaan tällä alueella?

(1) EYVL C 225 E, 8.8.2000, s. 109.

Neil Kinnockin komission puolesta antama vastaus

(3. huhtikuuta 2000)

Komissiolla ei ole yleistä luetteloa niistä virkamiehistä, jotka saivat maksettuja lippuja tai ilmaislippuja jalkapallon MM-kisoihin. Komissio viittaa parlamentin jäsenen kirjalliseen kysymykseen E-2342/99 annettuun vastaukseen niiden virkamiesten osalta, jotka työskentelevät kilpailun pääosastossa.

Kaikissa EU:n toimielimissä työskentelevien virkamiesten vastaanottamia lahjoja koskevat yleiset säännöt sisältyvät henkilöstösääntöjen 11 artiklaan, jonka mukaan virkamiehet eivät saa ilman nimittävän viranomaisen lupaa ottaa vastaan miltään toimielimen ulkopuoliselta taholta minkäänlaista kunnianosoitusta, suosionosoitusta, lahjaa tai palkkiota.

Komission sisäisissä säännöissä, jotka on annettu komission henkilöstölle 19. helmikuuta 1996 hallinnollisella ilmoituksella N:o 926, vahvistetaan julkaisuja, puheita ja lahjoja koskevat vaatimukset. Niissä sanotaan selvästi, että virkamiesten tulisi välttää lahjojen vastaanottamista, mutta niissä todetaan muun muassa, että henkilöstölle voidaan sallia alle 250 ecun / euron arvoisten lahjojen vastaanottaminen. Lisäksi niissä sanotaan, että kolmansien tahojen järjestämät matkat tai viikonloppumatkat voidaan sallia vain, jos virkamiehen osallistuminen niihin on komission edun mukaista.

On kuitenkin selvää, ettei kaikkia kutsuja, kokouksia tai tapahtumia, joihin voi sisältyä ateriointia, ole katsottava lahjoiksi tai suosionosoituksiksi 11 artiklan tarkoittamassa merkityksessä. Korkeiden virkamiesten ja elinkeinoelämän, jäsenvaltioiden tai Euroopan unionin ulkopuolisten maiden kesken järjestettyihin tapahtumiin ja muuhun epäviralliseen yhteydenpitoon sisältyy usein kutsuja. Tällainen yhteydenpito voi hyvinkin olla tärkeää virkamiehen viranhoidon kannalta. Se voidaan katsoa kohtuullisissa rajoissa myös osaksi korkeiden virkamiesten edustusvelvollisuuksia.

Komissio ei näin ollen usko, että kutsujen vastaanottaminen jalkapallo-otteluihin tai muihin vastaaviin tapahtumiin välttämättä olisi sääntörikkomus tai vaarantaisi automaattisesti virkamiesten riippumattomuuden tai lahjomattomuuden. Mikäli näytetetään toteen, että jossain yhteydessä on yritetty vaikuttaa virkamiehen puolueettomuuteen tai riippumattomuuteen tai että virkamies on rikkonut virkavelvollisuuttaan lippujen tai vieraanvaraisuuden vastaanottamisen seurauksena, ryhdytään luonnollisesti asianmukaisiin toimiin.

Työtapojen muutosten osalta komissio toteaa hallinnonuudistusta koskevan valkoisen kirjan osana 1. maaliskuuta 2000 hyväksytyssä toimintaohjelmassa, että henkilöstösääntöjen soveltamista koskevien asiakirjojen yksinkertaistamista ja kodifiointia jatketaan sen varmistamiseksi, että henkilöstösääntöjä sovelletaan avoimesti ja oikeudenmukaisesti. Komission tarkoituksena on tarkistaa toimintaohjeet tässä yhteydessä. Koska henkilöstösääntöä sovelletaan kaikkiin EU:n toimielimiin, komissio katsoo, että virkamiesten ja heidän esimiestensä saatavilla tulisi olla yleiset säännöt sellaisten tapauksien käsittelemistä varten, joihin edustajakin viittaa. Siksi se esittää hallintoelinten esimiehille luonnoksen uusiksi toimintaohjeiksi, jotta asiasta saadaan aikaan toimielinten välinen sopimus.